Imtella' Ġunju 25, 2020 - Aġġornata 25 Ta' Ġunju, 2020 3:04pm Il-bnadar tal-pajjiżi kollha fid-dinja qed iħabbtu ras imbras f'kompetizzjoni fuq Facebook permezz tal-paġna World Flags Tournament. Iżda dak li kellu jkun stħarriġ leġġer sar affari serja għall-Maltin, tant li l-bandiera Maltija kisret rekord tal-ikbar ammont ta' voti li qatt irċeviet bandiera fuq din il-paġna, biex qabżet dik tal-Costa Rica. Ftit tal-ħin ilu l-bandiera ta' Malta rnexxielha wkoll tirbaħ l-aħħar kompetizzjoni, li kienet kontra l-bandiera tan-Nepal, b'54% tal-voti għal Malta u 46% għan-Nepal. Il-Maltin jingħaqdu u jinfirdu fl-istess ħin Filwaqt li l-Maltin kienu qed jingħaqdu wara l-bandiera Maltija u jeħduha qatta' bla ħabel kontra ċ-ċittadini tal-bandiera avversarja, b'xi mod xorta waħda rnexxielhom joħolqu l-firda bejniethom stess. Fost ħafna emojis tal-lumi u tbassir fuq b'kemm eluf se jkunu qed jgħaddu lill-avversarju li jmiss, f'waqtiet dan dar għal referenzi lejn partiti politiċi lokali u kemm se jġibu voti fl-elezzjoni. Issemmew ukoll għadd ta' slogans politiċi li ntużaw f'kampanji elettorali tal-passat. Fir-rigward tal-kummenti tal-Maltin lejn l-avversarji barranin, ġew osservati xi kummenti li kienu umoristiċi, iżda oħrajn kienu jinkludu wkoll tgħajjir b'xeħta razzista lejn l-ismijiet personali tal-avversarji, il-kultura tagħhom, jew il-fatt li jiġu jaħdmu f'Malta. Oħrajn issugraw jiddikjaraw li se jkunu qed jivvutaw għall-bandiera tal-avversarju, għax kienet isbaħ; xi ħaġa li qanqlet reazzjoni mistennija. L-amministraturi jallegaw li kien hemm min ipprova jxaħħamhom Tard ilbieraħ l-amministraturi tal-paġna World Flags allegaw li għadd kbir ta' persuni pprovaw ixaħħmuhom biex tirbaħ bandiera partikolari. Filwaqt li ma speċifikawx minn fejn kienu ġejjin dawn l-attentati, l-istqarrija xxandret fl-eqqel tal-votazzjoni bejn il-bandiera Maltija u dik tan-Nepal. L-amministraturi ċċaraw li l-paġna nħolqot bħala mezz ta' divertiment, u mhix elezzjoni politika. Qalu li qatt ma basru li se jkollhom bżonn jagħmlu dan id-diskors, u appellaw biex minflok jipprovaw ixaħħmu, il-parteċipanti għandhom iħeġġu lil sħabhom biex jivvutaw. "Qed tirrovinaw il-kompetizzjoni meta qed tkunu patrijotti" Fost dawk li kkumentaw fil-kompetizzjoni kontra n-Nepal, kien hemm individwu minn Franza li staqsa għalfejn il-bandiera Maltija qed tirbaħ kull darba. Wara baraxx ta' kummenti fil-konfront tiegħu, dan l-individwu jidher li fehem is-sitwazzjoni, u stqarr li l-Maltin kienu qed jirrovinaw l-iskop tal-kompetizzjoni meta jkunu daqshekk patrijotti, minflok ma jivvotaw b'mod oġġettiv. Int kif taħseb li għandek tivvota? Għidilna fil-kummenti fuq Facebook...